32012R0232
L 078/1
SLUŽBENI LIST EUROPSKE UNIJE
16.03.2012.
UREDBA KOMISIJE (EU) br. 232/2012
od 16. ožujka 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u odnosu na uvjete uporabe i uporabne količine za Quinoline Yellow (E 104), Sunset Yellow FCF/Orange Yellow S (E 110) i Ponceau 4R, Cochineal Red A (E 124)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
Quinoline Yellow (E 104), Sunset Yellow FCF/Orange Yellow S (E 110) i Ponceau 4R, Cochineal Red A (E 124) prehrambena su bojila koja su trenutačno odobrena za uporabu te su navedena u Prilogu II. Uredbi (EZ) br. 1333/2008. Sadašnje odobrenje uzima u obzir prihvatljivi dnevni unos (PDU) koji je 1983. utvrdio Znanstveni odbor za prehranu (SCF) (2).
(3)
Europska agencija za sigurnost hrane (dalje u tekstu: „Agencija”) izdala je 23. rujna 2009. mišljenje (3) vezano za ponovnu ocjenu sigurnosti bojila Quinoline Yellow (E 104) kao prehrambenog aditiva. Agencija u tom mišljenju preporučuje da se PDU tog prehrambenog bojila smanji s 10 mg/kg tjelesne mase dnevno na 0,5 mg/kg tjelesne mase dnevno. Osim toga, Agencija smatra da preciznije procjene izloženosti (2. i 3. razina) općenito znatno premašuju revidirani PDU od 5 mg/kg tjelesne mase dnevno. Primjereno je stoga izmijeniti uvjete uporabe i uporabne količine za Quinoline Yellow (E 104) kako bi se osiguralo da se ne premaši novi PDU koji je preporučila Agencija.
(4)
Agencija je 27. rujna 2009. izdala mišljenje (4) vezano za ponovnu ocjenu sigurnosti bojila Sunset Yellow FCF/Orange Yellow S (E 110) kao prehrambenog aditiva. Agencija u tom mišljenju preporučuje da se PDU za Sunset Yellow FCF/Orange Yellow S (E 110) smanji s 2,5 na 1 mg/kg tjelesne mase dnevno. Osim toga, Agencija smatra da preciznije procjene izloženosti (3. razina) općenito znatno premašuju revidirani privremeni PDU od 1 mg/kg tjelesne mase dnevno kod djece koja konzumiraju velike količine navedenog bojila. Primjereno je stoga izmijeniti uvjete uporabe i uporabne količine za Sunset Yellow FCF/Orange Yellow S (E 110) kako bi se osiguralo da se ne premaši novi privremeni PDU koji je preporučila Agencija.
(5)
Agencija je 23. rujna 2009. izdala mišljenje (5) vezano za ponovnu ocjenu sigurnosti bojila Ponceau 4R, Cochineal Red A (E 124) kao prehrambenog aditiva. Agencija u tom mišljenju preporučuje da se PDU smanji s 4 mg/kg tjelesne mase dnevno na 0,7 mg/kg tjelesne mase dnevno. Osim toga, Agencija smatra da preciznije procjene izloženosti (3. razina) općenito znatno premašuju revidirani PDU od 0,7 mg/kg tjelesne mase dnevno kod djece koja konzumiraju velike količine navedenog bojila. Primjereno je stoga izmijeniti uvjete uporabe i uporabne količine za Ponceau 4R, Cochineal Red A (E 124) kako bi se osiguralo da se ne premaši novi PDU koji je preporučila Agencija.
(6)
Te je tvari potrebno ukloniti iz skupine III. koja je navedena u dijelu C.3 Priloga II. Međutim, treba zadržati kombiniranu najveću dopuštenu količinu ako se te tvari koriste zajedno s ostalim tvarima iz skupine III.
(7)
Kako bi se izloženost smanjila ispod preporučenog PDU-a, treba revidirati najveće dopuštene količine. One bi se posebno trebale smanjiti primjenom istog faktora kao i kod smanjenja dnevnog unosa. Za neke tradicionalne proizvode koji značajno ne pridonose izloženosti treba odobriti određena izuzeća s većim dopuštenim količinama. Neke su odredbe izbrisane.
(8)
Prilog II. Uredbi (EZ) br. 1333/2008 treba stoga na odgovarajući način izmijeniti.
(9)
Kako bi se prehrambenoj industriji ostavilo dovoljno vremena da prilagodi svoju proizvodnju novim uvjetima uporabe i uporabnim količinama utvrđenim u ovoj Uredbi, primjereno je predvidjeti prijelazna rješenja.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nisu im se usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova se Uredba primjenjuje od 1. lipnja 2013.
Hrana koja sadrži Quinoline Yellow (E 104), Sunset Yellow FCF/Orange Yellow S (E 110) i Ponceau 4R, Cochineal Red A (E 124) i zakonito je stavljena na tržište prije 1. lipnja 2013., ali koja nije u skladu s odredbama ove Uredbe, može se nastaviti prodavati do isteka zaliha.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. ožujka 2012.